Anmelder UP for politivold

Trevor Jonathan Caine (65) hevder han ble utsatt for så hardhendt behandling av to tjenestemenn fra utrykningspolitiet (UP) at han til slutt besvimte. Nå har han anmeldt dem for politivold etter episoden i Bergen. Spesialenheten for politisaker vil iverksette etterforskning.

Trevor Jonathan Caine (65) har voldsanmeldt to politifolk til Spesialenheten etter en episode på Fjøsangerveien sist torsdag. Her sitter han i sofaen hjemme med konen Ann-Elisbet Røssland, som tilfeldigvis kom like bak. - Jeg tviler ikke på noe av det han forteller. Hvordan i all verden kan politiet behandle noen slik, spør konen. Silje katrine Robinson, BT

7. mai 2013 11:21 Sist oppdatert 7. mai 2013

Det er en nesten utrolig historie 65-åringen forteller. Beskyldningene mot politifolkene omfatter både hasardiøs og trafikkfarlig kjøring med en sivil UP-bil, at han ble slått av den ene tjenestemannen, at han fikk bendet armene bakover mens han fortsatt satt i bilen sin, at han ble lagt så hardt og uvørent i bakken at han fikk sår i hodet — og at han til slutt fikk et kne mot halsen slik at han besvimte.

Historien starter torsdag sist uke, litt før klokken 19 om kvelden. Caine var da på vei hjemover i bilen sin, etter å ha besøkt sin gamle svigerfar.

Caine sier han ble oppmerksom på den svarte Mercedesen i rundkjøringen like før Nesttuntunnelen, som ligger 10-15 minutters kjøring syd for Bergen sentrum.

— Den kom ut av ingenting, i stor fart, og skar inn foran meg. Like før var den nær ved å kollidere med en motgående bil som kom ut av tunnelen. Den motgående bilen måtte vike; det samme måtte jeg da Mercedesen skar inn foran meg. Jeg skvatt til og hev meg på fløyten, forteller Caine til Bergens Tidende.

Den svarte stasjonsvognen forsvant så i «stor fart» videre inn i tunnelen, ifølge Caine.

- Bilen kjørte som en rakett.

Han tenkte ikke noe mer over den svarte bilen før han så den igjen et godt stykke lenger fremme, bak noen andre biler.

— På vei inn på Sjølinjen ga bilen gass og holdt på å treffe nok en bil. Begge bilene, også den svarte, måtte gjøre så brå unnamanøvre at det var som om hjulene på bilene løftet seg, forteller Caine.

Trodde det var ruset sjåfør

Nå, forteller Caine, ble han overbevist om at det måtte dreie seg om en ruset eller ustabil sjåfør.

- Bilen hadde forårsaket det jeg oppfatter som to nestenulykker. Jeg bestemte meg for å informere politiet. Jeg ville ikke bare la denne bilen fortsette. Sånn er jeg, jeg prøver å gripe inn, sier 65-åringen.

Etterhvert registrerte Caine at Mercedesen ikke kjørte fullt så fort lenger. Etter en stund lå han som nærmeste bil bak den, i venstre felt, forteller han.

— Jeg fant frem mobilen for å sikre meg et bilde av bilen og registreringsnummeret. Nå kjørte den stadig saktere, og la seg til slutt over i høyre fil. Da jeg tok bilde av den, kjørte vi nesten ved siden av hverandre i 20 km/t.

«My God, what is this?»

Til slutt stoppet Mercedesen nesten opp. Caine, kjørende ved siden av, bestemte seg for å prøve å ta et bilde også av sjåføren.

— Jeg tok opp mobilkameraet, men tok aldri noe bilde. Jeg så at de var to menn i bilen, kledd i marineblå klær. Nå stoppet de helt opp, og jeg så sjåføren smile. Jeg også stoppet. Så registrerte jeg plutselig blålys. «My God, what is this?», tenkte jeg.

Caine sier at sjåføren av den svarte bilen kom ut og bort til passasjersiden av bilen hans.

— Han åpnet døren og ba om å få se førerkortet. Jeg ba ham vise identifikasjon, og sa jeg nektet å tro at de er politifolk. Da ville de ikke ha kjørt sånn som de gjorde. Han viste meg ingenting, men gjentok bare at han skulle se førerkortet. Jeg ba igjen om å få se ID, og sa at vi burde trekke inn til siden av veien så vi ikke sperret for all trafikken bak. Jeg sa også at jeg hadde mobilbilder av dem som dokumenterte stygg kjøring. Da så han helt sjokkert ut.

- Slo meg i fjeset

— Han tok ut nøkkelen, gikk rundt bilen og åpnet førerdøren. «Jeg vil ha mobilen», sa han. Jeg nektet. Da slo han meg på siden av fjeset og tok mobilen fra meg. Nå kom også den andre karen fra Mercedesen. Da jeg rakte ut armen for å prøve å ta igjen mobilen, tok andremann tak i armen min bakfra og bendet den bakover langs siden av bilen, mens jeg fortsatt satt i bilsetet med sikkerhetsbeltet på. Så tok også sjåføren fatt i armen min og bendet den bakover.

65-åringen forteller at han fikk så vondt i armen at han gjorde alt han kunne for å løsne setebeltet, for å få kroppen i en annen stilling.

SÅR: Dette bildet tok Caines kone på legevakten like etter hendelsen i Fjøsangerveien. Privat

— Jeg fikk til slutt løs beltet og de dro meg ut. Utenfor ble jeg lagt med ansiktet ned mot bakken, mens beina fortsatt var inne i bilen. Det var sikkert da jeg fikk sårene i ansiktet, sier Caine.Og det stoppet ikke der, ifølge Caine. Sjåføren av den svarte bilen skal nå ha låst Caine nede på bakken med beina, med det ene kneet mot brystet hans. Så skal begge mennene ha bendet armene hans bakover, mot knekkretningen for albueleddet.

— Jeg antar de skulle ta håndjern på meg.

«Dere knekker armene mine»

— «Dere knekker armene mine», skrek jeg til dem. Så plutselig kjente jeg et kne mot halsen, det hadde flyttet seg fra brystet, og jeg merket at jeg fikk problemer med å puste. Til slutt merket jeg kreftene forsvinne og skjønte at jeg kom til å besvime.

Da 65-åringen våknet, sier han, var det med håndjern på. Han hevder han hørte de to mennene snakke panisk og skrikende sammen, og at ordet «sykebil» ble nevnt flere ganger.

- De sjekket meg flere ganger, så på øynene mine, sjekket pulsen og at jeg pustet. Jeg ristet av frykt. Da spurte de om jeg er epileptisk! Jeg har ikke epilepsi, det var frykten som fikk meg til å skjelve. Jeg ville bare ligge i ro og vente på at dette skulle gå over. Mens jeg lå der, mumlet jeg navnet til guttene mine for meg selv for å holde motet oppe. Jeg var redd jeg skulle få hjerteinfarkt.

Ifølge ambulansejournalen ble ambulansen varslet klokken 19.00. Av ambulansejournalen fremgår også to versjoner av hva som hadde skjedd i forkant: Politifolkenes versjon er at Trevor ble stoppet for unormalt kjøremønster med bil. Om Caine står det: «Pasienten forstår ikke hvorfor politiet behandlet ham med makt».

Konen kom like bak

Ved et rent tilfeldighetenes sammentreff kom Caines kone, Ann-Elisbet Røssland, fra en handletur på det lokale kjøpesenteret Lagunen akkurat på denne tiden. Hun møtte køen på samme vei som mannen hadde kjørt, og tenkte at det hadde skjedd en ulykke. Så kjente hun igjen familiens bil.

— «Herregud», tenkte jeg, og løp bort for å se. Først ble jeg nektet å gå nærmere av en høy, mørk mann. Jeg trodde mannen min var alvorlig syk eller død, forteller hun.

— Til slutt kom jeg meg nærmere og fikk se Trevor liggende blodig og forslått på båren.

Hun dro hjem for å se til barna, og dro med en gang videre til legevakten. På legevakten fikk Caine blant annet EKG-undersøkelse. Av funn og undersøkelser sier ambulansejournalen blant annet «skrubbsår i hoderegionen, smerter i høyre skulder, vondt i brystet etter at politiet har lagt ham i bakken, delvise smerter i nakken, har litt vondt når han puster. Skjelver litt.»

Caines kone er helt opprørt over hendelsen. Og hun reagerer på den totale tausheten fra politiet.

— De dukket aldri opp på legevakten, og har aldri gitt lyd fra seg senere.

- Som verdens mest alvorlige forbryter

— I ambulansen sa Trevor til meg at politiet hadde slått ham. Jeg tviler ikke på noe av det han forteller. Hvordan i all verden kan politiet behandle noen slik? Hva i all verden kan begrunne det? Hvorfor skulle de ha håndjern på ham hvis begrunnelsen for å stoppe ham var unormalt kjøremønster. De behandlet min mann som verdens mest alvorlige forbryter. Så vidt jeg har fått høre av min mann, ga de heller aldri uttrykk for at de var politifolk eller hvorfor han ble stoppet.

Hun sier hun skjønner at historien høres utrolig ut.

— Jeg skjønner hvis du tror at vi lager dette til. Men hvilken interesse skulle vi ha av det?

Vil ta advokat

Nå vurderer Caine og konen sterkt å engasjere advokat. De har anmeldt politifolkene og episoden til Spesialenheten for politisaker, og vil komme til bunns i saken.

65-åringen selv sier dette:

— Jeg vil oppnå to ting med å stå frem. For det første vil jeg gjerne ha vitner til hendelsen. For det andre vil jeg få politiet til å oppføre seg annerledes. De må skjønne, etter Breivik-massakren, at politifolk alltid bør legitimere seg uoppfordret.

Bekrefter anmeldelse

Spesialenheten for politisaker bekrefter at de har mottatt en anmeldelse i saken. Caine på sin side skal være anmeldt for blant annet brudd på vegtrafikklovens paragraf 3.

Leder Ellen Eikeseth Mjøs ved Spesialenheten region vest ønsker ikke å si så mye om den konkrete saken, og viser til at det er tidlig i etterforskningen.

- Jeg kan bekrefte at vi fredag mottok en anmeldelse fra en person vedrørende unødig maktbruk fra politiet, sier Mjøs.

Hun vil ikke kommentere innholdet i anmeldelsen. Den svarte Mercedesen som Caine tok bilde av, er registrert på Utrykningspolitiet.

- Vi vil iverksette etterforskning for å klarlegge hva som er skjedd, og bringe på det rene om det er funnet sted en straffbar handling, sier Mjøs.

Spesialenheten vil nå gjennomføre avhør av de involverte i saken, samt med eventuelle sivile vitner.

Glad for uhildet etterforskning

Politimester i Hordaland, Geir Gudmundsen, sier han har registrert at det er kommet en anmeldelse mot tjenestemenn i UP.

- Det blir umulig for meg å si noe om den konkrete episoden, siden jeg ikke kjenner detaljene i anmeldelsen, sier Gudmundsen.

— På generelt grunnlag kan jeg si at vi er glade for at vi har Spesialenheten. Da får vi en uhildet etterforskning, og en undersøkelse av hva som er det riktige faktum i saken.

UP-sjefen: - Kan ikke kommentere

UP-sjef på Vestlandet, Leon Nordanger, sier til BT at han har fått opplyst at to av hans tjenestemenn er anmeldt.

— I alle tilfeller kan jeg ikke kommentere slike anmeldelser, ut over at UP var involvert i et trafikkforhold som skal være bakgrunnen for anmeldelsen til Spesialenheten, skriver Nordanger i en tekstmelding.

- Jeg har tro på at Spesialenheten for politisaker vil reagere overfor tjenestemenn i politiet dersom noen er gjort urett.